Verkefnastjóri fyrir íslenska hestinn hjá Íslandsstofu segir, að það sem fram kemur í myndbandi um blóðmerar, sé hræðilegt fyrir ímynd Íslands. Félög hrossabænda og tamningamanna skora á Matvælastofnun, að gera úttekt á aðbúnaði þar sem blóðtaka úr fylfullum merum er stunduð.
Jelena Ohm verkefnastjóri Horses of Iceland hjá Íslandsstofu segir myndbandið skaða ímynd landsins. Verklagið sem sjáist á myndbandinu sé alls ekki í takt við þær framfarir sem almennt hafi orðið í aðferðum við tamningu og umhirðu hesta síðustu áratugi.
Þetta er auðvitað hryllingur fyrst og fremst að sjá fyrir okkur að sjá í hestaheiminum hér á Íslandi. Við erum öll í sjokki og finnum til í hjartanu að þetta skuli vera að gerast með þessum hætti. En auðvitað markaðslega séð og sem ímynd Íslands er þetta hræðilegt.
Hafið þið fengið einhver viðbrögð? Já viðbrögðin hafa verið hrottaleg, fólk er bara eins og við hér heima og ég fékk hótanir í gær um að ætla aldrei að heimsækja Ísland aftur, svo að það er alveg klárt mál að svona hefur gríðarlega mikil áhrif á Ímynd Íslands.
Hún segir þetta þvert á þá jákvæðu ímynd sem unnið hefur verið að síðustu sex ár en met í útflutningi á íslenskum hestum hefur verið nú verið slegið þriðja árið í röð. Jelena segir það áfall fyrir þau sem vinni að markaðssetningu íslenska hestsins, og elski hann og virði að sjá slíka meðferð dýra.
Félag hrossabænda og félag tamningamanna, eru allir búnir að senda áskorun á MAST, að skoða þessi mál, að þetta verði rannsakað og aðbúnaður verði lagaður og það er vonandi bara næsta skref ef það skuli, ef það er einhver staður sem er svona að honum verði bara lokað.